Рим је био приморан послати 10 легија и исти број савезничких снага и плаћеника како би угушио овај устанак. Били су приморани купити и ослободити хиљаде робова како би имали довољно војника; што се није догодило још од Битке код Kане 200 година раније. Врховни вођа римских снага је био будући римски цар, Тиберије. Након две године ратовања, у лето 8. године, Батон Бреучки се предао Тиберијевој војсци на обали реке Батинус (вероватно Босна). Батон је неуспешно опседао Салону, и на крају га је поразио Марко Валерије Месала, који је напао са севера удруживши се с превртнички настројеним Батоном Бреучким. Након пораза Батон је успео заробити и погубити Батона Бреучког, али су следеће године Тиберије, и његов нећак Германик, покренули велику офанзиву против Дезитијата. Након жестоких битака, у јесен 9. године, само неколико дана пре пораза у бици у Теутобуршкој шуми против Германа, Батон и Дезитијати су се предали Тиберију. Наводно је на Тиберијево питање зашто су се побунили, Батон рекао: "Ви сте Римљани криви јер сте уместо пастирских паса послали вукове да чувају ваше стадо." Батон је провео остатак живота у италијанском граду Равени где су обично били заробљене непријатељске војсковође.